Nafarroako Alderdi Sozialista talde parlamentarioko Guzmán Miguel Garmendia Pérez jaunak galdera parlamentarioa egin du (9-19/PES-00007) Nafarroako Gobernuak bertako ekintzaileei ematen dien tratuari buruz. Hona Garapen Ekonomikorako kontseilariaren erantzuna, Politika Ekonomiko eta Enpresarialaren eta Lanaren Zuzendaritza Nagusiak eta Sodena nahiz CEIN sozietateek emandako informazioaren arabera prestatua:

Galdera:

 ***Egokia iruditzen al zaizu Nafarroako Gobernuak bertako ekintzaileei ematen dien tratua?***

Nafarroan erabakitasunez laguntzen zaie ekintzaileei; izan ere, ekintzailetzaren garapenarekiko eta bultzadarekiko kezka etengabea da Nafarroako Gobernuaren politika ekonomikoan, zeinak horregatik hain zuzen ere jarri baititu berrikuntza eta ekintzailetza bere Espezializazio Adimendunaren Estrategiaren erdigunean, erkidegoaren oparotasunerako eta garapenerako giltzarri gisa. Horrek ez du esan nahi zer hobeturik ez dagoenik Nafarroako Gobernuak ekintzailetza bultzatzeko politiken eta neurrien arloan, ondotik zehazten den moduan.

Gure erkidegoan ekintzaileei zer tratu ematen zaien modu independentean eta objektiboan baloratzeko balio du Ekintzailetzako Jardueraren Tasak; izan ere, TEA siglekin ezagutzen den tasa horrek nazioarteko konparazioa egiteko balio du, eta ekimen ekintzaileak neurtzen ditu. Tasa horrek, bada, 2017an lortu zuen (2011tik aitzina begiratuta) bere baliorik altuena. Adierazle hori jarduera horretako datuak biltzen dituen txostenik garrantzitsuenean jasotzen da (GEM-*Global Entrepreneurship Monitor*), eta horrek era agerian uzten du nafar ekimenen kalitatea eta biziraupena.

Nafarroan ekintzailetzaren alde egiten diren jarduketa ugarien fruitu dira emaitza horiek, ekintzaletza aldezteko entitate publiko eta pribatuen sare oso batek –guztira, hamazazpi– egindako ahaleginaren fruitu. Indarrean dagoen 2017-2019 aldiko Ekintzailetza Planaren esparruan eta Nafarroako Gobernuaren gidaritzapean, *Ekintzailetza aldezteko Nafarroako sare* honek –*navarraemprende.com* atarian ikus daiteke zer entitate eta zerbitzu eskaintzen dituen– foru erkidegoko administrazioaren hainbat unitate, sozietate publikoak, enpresa-elkarteak, sindikatuak eta toki-ekintzako taldeak biltzen ditu.

Sare hori erreferentzia bat da da, hain zuzen ere, enpresa-proiektu bat abian jarri nahi duten pertsonei ahal den modurik egokienean eta pertsonalizatuenean informazioa, aholkua eta jarraibideak emateko. Nafarroan ekimen bat abiarazi nahi duen pertsonak sare horretako entitate batera edo batzuetara jotzea da ohikoena, hartara gure erkidegoko ekintzailetza-sarean sartuko baita.

Nafarroako Gobernuaren eta haren mendeko sozietate publikoen kasuan, CEIN-Nafarroako Enpresa eta Berrikuntzarako Europako Zentroaren, SODENAren bidez nahiz enpresei eta ekintzaileei arreta emateko Nafarroako Gobernuak dauzkan puntuetako baten bidez –esate baterako, Politika Ekonomiko eta Enpresarialaren eta Lanaren Zuzendaritza Nagusikoaren edo Nafarroako Enplegu Zerbitzuko Iturrondo Zentrokoaren bidez– egin daiteke zuzenean.

Ekimen ekintzaileko pertsona pertsona gehienek CEINera jo ohi dute hasiera batean, espiritu ekintzailea bultzatzen duen eta enpresa berrien sorrera babesten duen Nafarroako Gobernuaren “besoa” delakoan.

CEINek eskaintzen dituen zerbitzuak ez zaizkie soilik zuzentzen enpresa bat abian jarri nahi duten pertsona ekintzaileei, pertsona potentzialki ekintzaileentzako edo autoenpleguarekiko kezka dutenentzako eta *start ups* berritzaileentzako ere badelako.

CEINera askok jo dute eta proiektu ugari sortu ditu. Hona hiru jarduketa-izenpe nagusietan 2018an lortutako emaitzak:

1. EKINTZAILETZA-AURREKO FASEA unibertsitateetan, lehiaketetan, Medtech bezalako programa sektorialetan, eta abar.

Sortutako proiektuak: 180 proiektu

Horietan aritutako pertsona ekintzaileak: 2.882 pertsona

2. ENPRESEN SORRERAKO FASEA:

Artatutako proiektuak: 573 proiektu

Sortutako enpresak: 136 enpresa

3. HAZKUNDE ETA SENDOTZE FASEA:

Berrikuntza-haztegietako enpresa kopurua: 40 enpresa instalatu dira. 15 enpresa berri 2018an.

Biziraupena: % 78koa enpresa sortu eta 3 urtera.

Enpleguaren sorrera: % 35eko hazkuntza urtean.

Egindako lan onare froga dira egindako lana dela-eta jasotako aipamen independenteak:

* **Entitate Nabarmenaren Saria**, Nafarroako Unibertsitate Publikoak emana, ekintzailetzaren arloan unibertsitatean azken hogei urteotan egindako lanagatik, beti emaitza on-onak lortuta. CEINek batez beste 3.000 unibertsitariorekin, 75 ikertzailerekin eta 50 irakasle baino gehiagorekin egiten du lan urtero. Lan on horren emaitza da unibertsitatetik heldu diren pertsonak edo unibertsitateak eskaintzen dituen zerbitzuetatik igaro diren pertsonak egotea Ekintzaile-bultzada bezalako programa gehienen edo CEINen berrikuntza-haztegietako enpresen buru. NUPen eskaintzen den zerbitzua da, CEINen berrikuntza-haztegiekin batera, aspaldikoena, eta hori soilik justifikatzen da unibertsitatetik heldu diren pertsona berritzaileenei eta teknologikoenei eskainitako tratu eta zerbitzu onari esker.

Unibertsitateko errektoreak saria emateko ekitaldian nabarmendu zuen 1996an sinatu zela entitate nabarmen gisa aintzatetsi den CEINekiko lehen hitzarmena, eta “s**inadura haren ondorioz sortu zen lankidetzak, trinkoa eta etengabea denbora honetan guztian zehar, ikerkuntzaren eta berrikuntzaren emaitzetan oinarritutako enpresen sorkuntzako erreferente bihurtu duela NUP**”.

* **Ekintzaile-bultzada programak** zortzigarren tokia betetzen du Estatuko 73 azeleratzaileren artean, Funcas-Aurrezki Kutxen Fundazioak eta Rey Juan Carlos Unibertsitateak taxututako “Los servicios que prestan los viveros de empresas en España. Ranking 2016/2017” txostenaren arabera.
* **CEINen berrikuntza-haztegiek** zortzigarren tokia betetzen dute azterlan horretan aipatzen diren 227 haztegien artean, eta toki bera izan du 2018an ere.
* CEINen lanean sinesten duten enpresa laguntzaileak, zeina Ekintzaile-bultzada bezalako programei emandako babesean gauzatzen baita, 8.000 euroko diru-ekarpena eginez eta zuzendaritzako kideen aipamena eginez. Hona sei urteotan babesle gisa jardun diren enpresak:

|  |  |  |  |  |  |
| --- | --- | --- | --- | --- | --- |
| **1. edizioa** | **2. edizioa** | **3. edizioa**  | **4. edizioa** | **5. edizioa** | **6. edizioa** |
| Rural Kutxa | Rural Kutxa | Rural Kutxa | Rural Kutxa | Rural Kutxa | Rural Kutxa |
| Correos | Correos | Correos | Correos | Correos | Correos |
| Cinfa | Cinfa | Cinfa | Cinfa | Cinfa | Cinfa |
| Viscofan | Viscofan | Viscofan | Viscofan | Viscofan | Viscofán |
| Mtorres | Mtorres | Mtorres | Mtorres | Mtorres | Mtorres |
| Iberdrola |  |  |  |  |  |
|  | Mondragón | Mondragón | Mondragón | Mondragón | Mondragón |
|  | Jofemar | Jofemar | Jofemar | Jofemar |  |
|  | Mutua Navarra | Mutua Navarra | Mutua Navarra | Mutua Navarra | Mutua Navarra |
|  |  |  | Uscal | Uscal | Uscal |
|  |  |  |  | Inycom | Inycom |
|  |  |  |  |  | Zabala |
| 6 | 8 | 8 | 9 | 10 | 10 |

Lehendabiziko edizioan sei enpresa pribatuk babestu zuten programa hau, CEINen “ekimen pilotu” gisa. Taulan ikus daitekeenez, guztiek errepikatu dute edizio guztietan, Iberdrola (eta Jofemar azken edizioan) izan ezin, programarekin zerikusirik ez zuten arazoengatik. Gaurko egunean hamar dira Ekintzaile-bultzada programa aldezten duten enpresak.

* Azkenik, CEIN azeleratzailearen bezeroen jatorriari buruzko estatistikei erreparatzen badiegu (2018an eta 2019tik daramagun denbora honetan artatutako 573 proiektuei dagozkienak), ikus daiteke horietako gehienak aspaldiko bezeroen edo beste erakunde batzuen gomendioei esker heldu direla. Horrek erakusten du, beste behin ere, CEINek zer tratu ona ematen dien erkidegoko pertsona ekintzaileei:

|  |  |  |
| --- | --- | --- |
|  | **2018** | **2019** |
| CEINen aspaldiko bezeroa | % 8 | % 12 |
| Beste entitate batzuetatik heldu direnak (INEM, Udala, Merkataritza Ganbera, Hirigintza, bankuak, eta abar). | % 37 | % 38 |
| CEINen beste programa batzuetatik heldu direnak (Luce, Denda Naiz, Impulso, Iníciate, eta abar). | % 8 | % 7 |
| Navarra Emprende, CEINen sare sozialak, CEINen webgunea | % 17 | % 11 |
| Aspaldiko bezeroen gomendioz | % 29 | % 31 |

CEINek ekimenak jasotzen ditu, aholku ematen du eta tutoretza egiten du; SODENAk, berriz, horien finantzaketarako aukerak ebaluatzen ditu. SODENAko CAPITAL SEMILLAko arloak (Start up, SSU) bere helburuen artean dauka, arrisku-kapitalaren tresna erabiliz, bere beharrizanen arabera finantzatzea enpresa-proiektuak, garapen-fasea eta tipologia.

SODENAk proiektu bat detektatzen duenean edo sustatzaile batek SODENAra jotzen duenean, CAPITAL SEMILLAko arloari egokitzen baldin bazaio, sustatzaileek emandako informazioaren lehen analisi bat egiten da eta hasierako bilera bat egiten da. Lehen harreman horren ostean erabakitzen da ea proiektua arloari egokitzen zaion ala beste arlo bati dagokion edo SODENAren esparruko beste entitate batzuei pasatzen zaien, bere beharrizanei aurre egiteko egokiagoak direlako.

Proiektuaren negozio-planetik abiatuta egiaztatzen da ea exigitutako baldintzak betetzen dituen (kokapena, sustatzaileak, zuzendaritza-taldea, langileen bilakaera, proiektua eta inbertsio partekatua). Irizpide horiek betetzen baldin badira, laburpen-agiria taxutzen da, honako hauek eztabaidatu dezaten:

* partaidetza-maileguen kasuan, SODENAko zuzendaritza-komiteak, zeinak SODENAko administrazio kontseiluari emanen baitio informazioa.
* Start up-en kasuan, Start Up-en inbertsio komiteak eta administrazio kontseiluak; kapital-partaidetzen kasuan, berriz, SODENAko administrazio kontseiluak.

Organo horiek onesten dute inbertsioa, edo inbertsioa onesteko bete beharko liratekeen gomendioak adierazten dituzte. Informazio hori sustatzaileei ematen zaie, eta aldeek notarioaren aitzinean sinatu beharreko dokumentuen negoziazio eta akordio prozesua abiarazten da (partaidetza-mailegua, bazkideen arteko ituna...).

Halaber, SODENAren bidez lankidetza-hitzarmenak egiten dira ELKARGI eta SONAGAR elkar bermatzeko sozietateekin, ekintzaileen nahiz enpresa txiki eta ertainen eta mikroenpresen finantzazioa aldezteko. Hitzarmen horien babesean, 598 operazio sinatu dira 2016an abiatu zenetik 2018ra bitarte, guztira ehun milioi euro baino gehiago egiten dutenak.

Nekazaritzako elikagaien arloko Orizon azeleratzailearen kasuan, jaso diren hamabost proiekturik onenak hautatzen ditu SODENAko eta CEINeko langileek osatutako batzorde misto batek, berariazko ebaluazio-irizpide hauei jarraiki:

* Ekipoa (% 30)
* Produktua edo zerbitzua (% 20)
* Merkatua (% 20)
* Enplegua (% 10)
* Kokapena (% 5)
* Finantzak (% 5)
* Hazgarritasuna (% 5)
* Enpresa (% 5)

Hautatutako hamabost proiektuek aurkezpen bat egin behar dute Orizont-en aholku-batzordean, eta batzorde horrek gehienez ere zortzi hautatuko ditu bultzatzeko eta finantzarioki aldezteko.

Azeleratzaile hori 78 azeleratzaileren *ranking*ean lehena da, Funcas-Aurrezki Kutxen Fundazioak eta Rey Juan Carlos Unibertsitateak taxututako “Los servicios que prestan los viveros de empresas en España. Ranking 2016/2017” txostenaren arabera. Bi erakunde horiek Espainiako enpresa-haztegien egoera aztertu dute, eta lehen aldiz orobat aztertu dute azeleratzaileena, enpresa-sarearen garapenaren katalizatzaile diren aldetik.

Halaber, SODENA finantza-ekimen berritzaile eta efizienteena zela adierazi zuen Orizont azeleratzaileak Garapen Ekonomikoko Agentzien Europako Elkartearen Eurada Awards 2017 III. edizioan. Sari horien helburua da EURADAko kideek eta Europako beste garapen-agentzia batzuetakoek garapen ekonomikoa sustatze aldera abian jarritako ekimen berritzaileak identifikatzea eta nazioartean ezagutzera ematea eta Europako erakundeen nahiz profesionalen artean horiek sustatzea. Epaimahaiak Orizont-en moldagarritasun handia eta berritasuna nabarmendu zituen, nekazaritzako elikagaien sektorea aldezteko eta garatzeko lehen azerleratzailea izateagatik.

Azkenik, hona Semilla arloaren eta Orizont azeleratzailearen 2018ko jarduera-kopuruak:

**Semilla/StartUp arloa**

|  |  |  |
| --- | --- | --- |
| Hartutako proiektuak | Aztertutako proiektuak | Onetsitako proiektuak |
| 88 | 27 | 7\* |

\*5 proiektu berri + 2 operazio lehendik zeuden partaidetza-entitateekin

**Orizont azeleratzailea**

|  |  |  |  |
| --- | --- | --- | --- |
| Intereseko proiektuak | Aztertutako proiektuak | Hautatutako proiektuak | Azeleratutako proiektuak |
| 274 | 75 | 6 | 4 |

Bukatzeko, ezin dugu balioan jarri gabe utzi pertsona ekintzaileei babesa emate aldera II. Ekintzailetza Planaren baitan Nafarroako Gobernuak zuzenean eta egunero egiten duen lana. Babes horren ondorioa da aholku eta dirulaguntzak ematen zaizkiela negozia abian jartzeko hasieran egin beharreko gastuetarako eta inbertsioetarako, bai eta pizgarri fiskalak ere; hor dira, esaterako, 26/2016 Foru Legearen hirugarren xedapen gehigarrian ekintzailetza aldezte aldera jasotzen diren babes-neurriak, edo sozietateen gaineko zergan interes-tasa nominal oso mesedegarria egotea milioi bat euro baino gutxiago fakturatzen duten enpresentzat.

Eta orobat egiten da lan administrazio-zuzemenak soiltzeko eta azkartzeko, hori baita, herritarren ustez, ekimenak abiarazteko dagoen oztoporik handiena. Argi dago zer hobetua badagoela, baina beste erkidego batzuen aldean Nafarroak hirugarren tokia betetzen du negozioak egiteko erraztasuna neurtzen duen *Doing* *Business* rankingean, eta azken urteotan aurrerabidea eginda izpidetze telematikoaren arloan, halako moduan non enpresak irekitzeko eta autonomoetan alta emateko denbora murriztu baita.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2019ko otsailaren 26an

Lehen lehendakariordea eta Garapen Ekonomikorako kontseilaria: Manu Ayerdi Olaizola